Is-Sitt Pitazz – Paragrafi 1791-1803 X'ħin kienet riesqa maltempata kbira, bdejt ngħid il-kurunella. F'daqqa waħda smajt vuċi ta' anġlu: "Ma nistax nersaq qrib f'din il-maltempata, għax id-dawl li joħroġ minn ġo ħalqha qiegħed jimbotta lura kemm lili kif ukoll it-tempesta." Hekk beda jilmenta l-anġlu quddiem Alla. Jiena mbagħad indunajt kemm ħsara kien ser jagħmel permezz ta' din it-tempesta; imma jiena ndunajt ukoll li din it-talba kienet togħġob lil Alla, u li din il-kurunella kellha ħafna qawwa. Sirt naf li ċerta ruħ kienet togħġbu ħafna lil Alla u li, minkejja kull xorta ta' persekuzzjoni, Alla kien qed ilibbes lil din il-persuna b'dinjita' ġdida u ogħla. Qalbi ferħet ħafna b'din il-ħaġa. Il-waqtiet li l-iktar jogħġbuni huma dawk meta jiena nkun qiegħda nitħaddet mal-Mulej fiċ-ċentru tal-esseri tiegħi. Nipprova nagħmel mill-aħjar biex ma nħallihx waħdu. Hu jieħu gost ikun dejjem magħna . . . + O Ġesu', Alla etern, inroddlok ħajr għall-grazzji u l-barkiet li sawwabt fuqi bil-kotra. Ilqa' kull taħbita ta' qalbi bħala għanja ġdida ta' radd il-ħajr lilek, O Alla. Ħalli kull qatra ta' demmi tiġri fil-vini tiegħi għall-imħabba Tiegħek, Mulej. Jiena inħobbok, O Alla, għalik innifsek biss. Alla tiegħi, għalkemm it-tbatijiet tiegħi huma kbar u qegħdin jieħdu fit-tul, jiena nilqagħhom minn idejk bħala rigali mill-aqwa. Jiena nilqagħhom kollha kemm huma, ukoll dawk li erwieħ oħrajn ma ridux jilqgħuhom. Inti tista' tiġi għandi b'kulma trid, Ġesu' tiegħi; jiena ma nirrifjutalek xejn. Nitolbok ħaġa waħda biss: agħtini s-saħħa nissaportihom u agħmel li jirbħu l-merti. Hawn jiena, kollni hemm jiena; agħmel bija dak li jogħġbok. rajt il-Qalb Imqaddsa ta' Ġesu' fis-sema, f'nofs dija kbira. Ir-raġġi kienu ħerġin mill-Pjaga (f'ġenbu) u kienu qegħdin jinfirxu fuq id-dinja kollha. Illum, il-Mulej ġie għandi u qalli, Binti għinni nsalva l-erwieħ. Inti għandek tmur għand midneb moribond, u kompli itlob il-kurunella, u b'dan il-mod inti tiksiblu fiduċja fil-ħniena Tiegħi, għax hu diġa' qed jiddispra. F'daqqa waħda, sibt ruħi f'razzett stramb fejn anzjan kien qed imut fost turmenti kbar. Madwar is-sodda kien hemm qabda demonji u l-familja jibku. X'ħin bdejt nitlob, l-ispirti tad-dlam ħarbu, filwaqt li bdew iwaddbu lejja ħsejjes u theddid. Ir-ruħ ikkalmat, u mimlija fiduċja, strieħet fil-Mulej. Fl-istess waqt, erġajt sibt ruħi f'kamarti. Kif jiġri dan . . . jiena ma nafx. Ġ.M.Ġ. Inħoss qawwa qiegħda tiddefendini u tħarisni mid-daqqiet tal-għadu. Hija qiegħda tħarisni u tiddefendini. Inħossha ċara ħafna; huwa bħallikieku li d-dell ta' ġwinħajh huwa t-tarka tiegħi. Ġesu' tiegħi, Int biss tajjeb. Ukoll li kieku qalbi kellha tagħmel sforz possibbli biex tikteb dwar it-tjubija Tiegħek almenu għal ftit, ma kontx nasal biex nagħmel dan – din il-ħaġa aħna ma nistgħux nifhmuha. Jum minnhom waqt il-Quddiesa, il-Mulej tani għarfien profond tal-qdusija u l-majesta' Tiegħu, u fl-istess ħin stajt nara l-miżerja tiegħi stess. Dan l-għarfien ferraħni, u ruħi għerqet kollha kemm hi fil-ħniena Tiegħu. Ħassejtni ferħana ħafna ħafna. L-għada, kont konxja b'mod ċar ta' dan il-kliem: "Qiegħda tara, Alla Hu tant qaddis, u inti midinba. Tersaqx lejh, u mur qerr kuljum." U fil-fatt, kulma stajt naħseb fih deher f'għajnejja dnub. Imma ma tliftx it-Tqarbina, u qtajtha li mmur inqerr meta kelli mmur, għax ma kelli l-ebda impediment ċar. U meta wasal il-jum għall-qrar, ħejjejt dawk id-dnubiet kollha li kelli nakkuża lili nnifsi tagħhom. Imma, fil-konfessinarju, Alla ppermettieli nakkuża lili nnifsi biss ta' żewġ nuqqasijiet, minkejja l-isforzi tiegħi biex nagħmel qrara skont ma kont ħejjejt. X'ħin ħriġt mill-konfessinarju l-Mulej qalli, Binti, dawk id-dnubiet kollha li inti kellek intenzjoni li tqerr mhumiex dnubiet f'għajnejja; u għalhekk ma ħallejtekx tkun kapaċi tgħidhom. Jiena fhimt li Satana ried itellifni l-paċi u ġabli ħsibijiet eseġerati. O Salvatur, kemm hi kbira tjubitek! Darba, meta kont qiegħda nħejji ruħi għat-Tqarbin Imqaddes, u ndunajt li ma kelli xejn x'noffrilu, inżilt fl-art quddiemu u bdejt insejjaħ il-ħniena kollha tiegħu fuq ruħi msejkna: "Jalla l-grazzja Tiegħek, li tinżel fuqi mill-Qalb ħanina Tiegħek, issaħħaħni għat-taqbida u għat-tbatijiet, sabiex jiena nibqa' fidila lejk. U, għalkemm jiena miżerja bħal din, ma nibżax minnek, għax il-ħniena Tiegħek jiena nafha sewwa. Xejn ma jista' jbeżżgħani u jbegħidni minnek, O Alla, għax kollox huwa ħafna inqas minn dak li jiena naf (li l-ħniena Tiegħek) – dan jiena nista' narah ċar. (Hawnhekk jispiċċa s-sitt u l-aħħar pitazz)
Djarju ta' Swor Fawstina – Is-6 Pitazz (par.1791-1803)